梅尧臣
与蒋秘别二十六年田棐二十年罗拯十年始见之
我今五十二，常苦离别煎。
屈指数离别，正去一半年。
三君异出处，相见有後先。
蒋最会遇早，罗倍晚於田。
仕宦比我迟，官资居我前。
此亦漫轻量，无限归荒埏。
所喜笑语同，各惊颜貌迁。
发有霜华侵，目有蜘蛛悬。
有酒易以醉，有奚徒用妍。
醒来念功名，病螾希蜿蜒。
安得有园庐，宽闲近林泉。
养鱼数千头，种薤三四廛。
余蔬皆称此，嘉果植亦然。
既无俗造请，穷冬事高眠。
囷贮白粳稻，酒沽青铜钱。
饭过引数杯，令儿诵嘉篇。
仰首看赤日，区区随天旋。
朝见出沧海，暮见入虞渊。
毕竟将何穷，磨灭愚与贤。
亿亿万万载，筋骨非玉坚。
桐棺三寸厚，在昔谁免焉。
去去欲及时，嗟嗟无由缘。